Diari Oficial de la Generalitat Valenciana


Sumari del DOGV 4010, del 30-05-2001 (2001/4990)

RESOLUCIÓ de 17 de maig de 2001, de la Direcció General de Centres Docents, sobre el servici complementari de menjador per als centres públics de titularitat de la Generalitat Valenciana per al curs 2001/2002.
-----------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4010

Data del DOGV
:   30-05-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2001/4990


Data del document
:   17-05-2001

Organisme emissor
:   Conselleria de Cultura i Educació

Tipus de document
:   Resolució

Anàlisi jurídica

 Descriptors 

:   * centre d'ensenyament
    * vida escolar
    * suport econòmic
    * nutrició
    * menjador escolar
    * ajuda pública

RESOLUCIÓ de 17 de maig de 2001, de la Direcció General de Centres Docents, sobre el servici complementari de menjador per als centres públics de titularitat de la Generalitat Valenciana per al curs 2001/2002. [2001/S4990]
  
1. Àmbit d'aplicació d'estes normes
  
Estes normes s'han d'aplicar als centres d'Educació Primària, d'Educació Secundària Obligatòria i d'Educació Especial de titularitat de la Generalitat Valenciana que tinguen el servici de menjador escolar.
  
2. Beneficiaris
  
a) Serà beneficiari de la prestació gratuïta del servici escolar de menjador, l'alumnat d'Educació Primària, d'Educació Especial i d'Educació Secundària Obligatòria, al qual correspon legalment rebre la prestació del servici de transport escolar que faça ús diari d'ell i que el seu domicili habitual es trobe a una distància de 3 km o més del centre d'escolarització que li corresponga.
  
El centre d'escolarització estarà determinat, segons corresponga, per una de les següent circumstàncies:
  
a) L'àrea d'influència del seu domicili.
  
b) El centre d'adscripció del seu col·legi.
  
c) La resolució d'escolarització del director territorial, a la vista del dictamen tècnic.
  
b) Igualment en serà beneficiari aquell alumnat d'Educació Primària, Educació Especial i Educació Secundària Obligatòria al qual se li concedisca l'ajuda amb caràcter assistencial i segons el que establix l'apartat 3 de la present resolució.
  
Qualsevol comensal que no estiga inclòs en els apartats anteriors haurà de pagar el preu de la minuta.
  
3. Ajudes assistencials de menjador
  
3.1 Sol·licitud
  
Els pares o tutors han de sol·licitar la concessió de l'ajuda de menjador en el moment de formalitzar la matrícula, a la secretaria del centre on l'alumne/a haja de cursar els estudis durant el curs 2001/2002.
  
Les sol·licituds d'ajuda assistencial de menjador han d'anar acompanyades de la documentació que acredite la renda familiar de l'exercici de 1999, el nombre de membres de la unitat familiar i, si es dóna el cas, la que s'especifica en l'apartat 3.4.b) d'esta resolució. No obstant això, els sol·licitants quedaran exempts de presentar aquella documentació que s'haja presentat al centre durant eixe curs escolar per qualsevol altre motiu.
  
3.2 Requisit de nivell de renda
  
Només podran ser tramitades les sol·licituds d'ajuda assistencial de menjador de l'alumnat la renda familiar anual del qual no supere els mòduls econòmics que s'assenyalen a continuació:
  
 PTA Euros
  
Famílies d'1 membre fins a 1.740.336 6.653,14
  
Famílies de 2 membres fins a 1.483.405 11.130,20
  
Famílies de 3 membres fins a 2.553.065 14.894,46
  
Famílies de 4 membres fins a 2.075.126 17.870,85
  
Famílies de 5 membres fins a 3.735.932 20.040,62
  
Famílies de 6 membres fins a 3.393.695 22.166,48
  
Famílies de 7 membres fins a 4.767.649 24.248,85
  
Famílies de 8 membres fins a 4.823.159 26.287,30
  
A partir de l'octau membre, s'hauran d'afegir-hi 306.000 PTA/1.839,09 euros per cada nou membre computable.
  
3.2.1 Concepte i justificació de la renda familiar anual
  
A l'efecte d'estes ajudes s'entendrà per renda familiar anual disponible la suma de les quantitats que apareixen en les declaracions de l'impost sobre la renda de les persones físiques de tots els membres de la unitat familiar de l'exercici 1999 amb les següents claus:
  
- Declaració simplificada: clau 402
  
- Declaració ordinària: clau 908
  
- Càlcul de l'administració tributària (annex II) del document de devolució: clau 33.
  
Per a la justificació de la renda familiar anual caldrà presentar la totalitat dels fulls, inclòs el full d'ingrés o devolució degudament segellat de la declaració o declaracions de l'Impost sobre la Renda de les Persones Físiques corresponent a l'exercici de 1999 o l'annex II de devolució.
  
En el cas de no estar obligat a presentar declaració de renda ni l'annex II de devolució, caldrà presentar un certificat de l'agència tributària corresponent que justifique els seus ingressos.
  
Només en casos excepcionals, en què no puguen ser acreditats els ingressos per certificats, s'acceptaran les declaracions jurades d'ingressos dels membres de la unitat familiar. A la declaració o declaracions jurades d'ingressos, caldrà adjuntar-hi un informe emés per la unitat de serveis socials del municipi al qual pertanyen o, en cas que això no siga possible, el certificat de la delegació o administració d'hisenda de no haver presentat la declaració de l'impost sobre la renda de les persones físiques.
  
Excepcionalment, les famílies que hagen tingut una reducció greu dels seus ingressos durant l'any 2000 (per atur, orfandat, etc.) podran fer-ho constar aportant la documentació que acredite la causa d'esta reducció. Perquè estos ingressos corresponents a 2000 siguen valorats hauran d'estar correctament justificats amb certificats dels organismes públics o empreses, fet que no els exclourà de presentar la documentació que acredite els ingressos de tots els membres de la unitat familiar durant l'any 1999.
  
3.2.2 Concepte i justificació de la unitat familiar
  
Per unitat familiar s'entendrà la formada pels pares o tutors, els fills menors d'edat i els majors d'edat i menors de 26 anys que hi convisquen i que no perceben cap tipus d'ingressos, excepte aquells que reben prestacions alimentàries per motius familiars i qualsevol tipus de beques.
  
El nombre de membres de la unitat familiar s'haurà de justificar fotocopiant les pàgines del llibre de família en què apareguen tant els pares com els fills que es consideren membres de la unitat familiar a l'efecte d'esta convocatòria.
  
3.3. Valoració de les sol·licituds
  
Els consells escolars dels centres valoraran les sol·licituds atenent la documentació acreditativa pertinent presentada pels interessats i el barem que es fixa en l'apartat 3.4.
  
La puntuació atorgada serà la corresponent a la suma de tots els conceptes del barem.
  
El Consell Escolar del centre ha de posar especial atenció en la custòdia d'esta documentació i guardar la reserva deguda sobre les dades confidencials que conté, per tal de garantir la intimitat dels sol·licitants.
  
3.4. Barem
  
a) Renda anual disponible per capita
  
La renda anual disponible per capita és el quocient resultant de dividir la renda familiar anual disponible entre el nombre de membres de la unitat familiar, segons el que s'establix en el Reglament General d'Impostos de les Persones Físiques.
  
Es valorarà segons la taula següent:
  
 PTA Euros Punts
  
fins a 505.481 083,52 13 punts
  
150.001 a 702.553 056,52 1.202,02 12 punts
  
200.001 a 941.043 1.202,03 1.502,53 11 punts
  
250.001 a 641.210 1.502,54 1.803,04 10 punts
  
300.001 a 951.308 1.803,04 2.103,54 9 punts
  
350.001 a 184.002 2.103,55 2.404,05 8 punts
  
400.001 a 957.215 2.404,05 2.704,55 7 punts
  
450.001 a 631.615 2.704,56 3.005,06 6 punts
  
500.001 a 079.625 3.005,07 3.305,57 5 punts
  
550.001 a 192.603 3.305,57 3.606,07 4 punts
  
600.001 a 022.328 3.606,08 3.906,58 3 punts
  
650.001 a 354.420 3.906,58 4.207,08 2 punts
  
Més de 937.261 4.207,08 1 punts
  
b) Circumstàncies sociofamiliars:
  
Es valoraran les circumstàncies sociofamiliars especials de l'alumnat, segons la puntuació atorgada en este apartat, per cadascun dels conceptes assenyalats. Caldrà acreditar-les a través de fotocòpies confrontades de les certificacions o documents que tinguen validesa oficial que s'especifiquen a continuació:
  
- Orfandat absoluta: 5 punts
  
Llibre de família o certificat del registre civil.
  
- Alumnat de Centres d'Acció educativa Singular (CAES): 5 punts
  
Documentat d'ofici per la secretaria del centre docent.
  
- Situació d'abandó familiar degudament justificat: 5 punts
  
(informe de l'assistent social)
  
- Condició de resident en centres d'acollida de menors, refugiat o en situació d'acollida en famílies educadores: 5 punts
  
Certificat del director del centre d'acollida dependent de la Conselleria de Benestar Social i de la mateixa Conselleria, en els casos d'acollida en famílies educadores.
  
- Condició de perceptor de prestacions econòmiques reglades (PER): 2 punts
  
Certificat de l'ajuntament o de la Conselleria de Benestar Social.
  
- Orfandat de pare o de mare: 3 punts
  
Llibre de família o certificat del registre civil.
  
- Fill de pare o mare solters, separats o divorciats: 3 punts
  
Llibre de família o sentència judicial ferma de separació matrimonial o, si se dóna el cas, interlocutòria amb constància de les mesures definitives.
  
- Situació de desocupació o atur laboral del pare, mare o tutor sense que cap dels dos perceben prestacions o subsidis, per este concepte: 5 punts
  
Certificat expedit per la Tresoreria General de la Seguretat Social.
  
- Família nombrosa de qualsevol categoria: 2 punts
  
Títol de família nombrosa en vigor
  
- Condició de toxicòman, d'alcohòlic o reclús en un centre penitenciari, per part del pare o de la mare (per una o diverses d'estes condicions): 3 punts
  
Certificat del director del centre penitenciari o certificat acreditatiu expedit per un metge especialista.
  
- Discapacitació física o psíquica de l'alumne, pare, mare, tutor
  
o germans: 2 punts
  
Qualificació oficial de discapacitació expedida per la Conselleria de Benestar Social.
  
- Alumnat de centres que tenen projectes d'Acció Educativa Preferent: 2 punts
  
Documentat d'ofici per la secretaria del centre docent.
  
- Altres circumstàncies excepcionals degudament justificades: 5 punts
  
(segons el parer del consell escolar del centre)
  
c) Distància del domicili de l'alumne al centre escolar
  
La dada corresponent a esta distància ha de ser emplenada pel centre escolar.
  
Més de 2 km, 2 punts
  
Més d'1,5 km, fins a 2 km, 1 punts
  
3.5 Certificat del Consell Escolar
  
Una vegada valorades les sol·licituds d'ajuda assistencial de menjador, el secretari o la secretària del consell escolar ha d'emplenar el certificat que ha de contindre el resum de les puntuacions i la relació de l'alumnat sol·licitant, ordenat conformement a la puntuació obtinguda.
  
3.6 Tramesa del certificat i de les llistes
  
El certificat expedit pel secretari i la llista d'alumnes que es proposen com a beneficiaris ha de ser tramesos a la Direcció Territorial de Cultura i Educació abans del 10 de juliol.
  
Les sol·licituds i la documentació aportades pels interessats quedaran arxivades al centre, a disposició de la Inspecció Educativa.
  
3.7 Resolució
  
La Direcció Territorial de Cultura i Educació recopilarà els certificats presentats pels centres i farà un resum general provincial en què s'indique el nombre d'alumnat agrupat, segons la puntuació obtinguda, en ordre decreixent.
  
Les direccions territorials de Cultura i Educació han de trametre el citat resum a la Direcció General de Centres Docents abans del dia 17 de juliol perquè decidisca la puntuació mínima a partir de la qual es concediran les ajudes de menjador de caràcter assistencial, segons les disponibilitats pressupostàries.
  
Una vegada coneguda la puntuació mínima per a l'obtenció de l'ajuda assistencial de menjador per al curs 2001/2002, esta serà comunicada als centres per la Direcció Territorial de Cultura i Educació, amb la suficient antelació al començament de les activitats del menjador.
  
4. Justificació de la percepció gratuïta del servici de menjador
  
La Direcció Territorial de Cultura i Educació enviarà als centres la relació de l'alumnat beneficiari d'ajudes assistencials de menjador, juntament a la de l'alumnat que siga transportat col·lectivament o individualment, perquè cada trimestre el pare, la mare o el tutor de l'alumne/a beneficiari/ària faça constar-hi el seu document nacional d'identitat i la seua firma com a senyal de conformitat per la percepció gratuïta del servici de menjador.
  
Estes llistes, una vegada emplenades, han de ser retornades a la Direcció Territorial de Cultura i Educació corresponent per tal de justificar la percepció del servici pels beneficiaris.
  
5. Incompatibilitats
  
L'alumnat que tinga ajuda de menjador de la Conselleria de Cultura i Educació no podrà rebre cap altra ajuda de menjador d'altres organismes públics. Els consells escolars i la inspecció educativa vetlaran pel compliment d'esta incompatibilitat.
  
6. Calendari de funcionament del menjador
  
El menjador ha de funcionar durant els mesos del curs escolar en què el centre tinga jornada lectiva partida, a excepció feta de les escoles llar. De forma molt restrictiva i a petició raonada del centre, la Direcció Territorial de Cultura i Educació podrà autoritzar el funcionament durant els altres mesos del curs escolar.
  
7. Preu de la minuta
  
Per al curs 2001/2002, el preu de la minuta no podrà ser superior a 505 PTA./3,03 euros
  
8. Quantia de l'ajuda
  
La quantia del mòdul econòmic, segons el tipus d'ajuda de menjador per al curs 2001/2002 s'establix en:
  
 PTA Euros
  
Per a Educació Primària i ESO 425 2,55
  
Per a Escola Llar: 1.330 7,99
  
Per a Educació Especial: 590 3,55
  
La Direcció Territorial de Cultura i Educació podrà autoritzar, excepcionalment i prèvia sol·licitud de la direcció del centre, una subvenció que cobrisca el saldo negatiu del balanç d'ingressos i despeses dels menjadors escolars dels centres d'Educació Especial, dels centres que disposen de residència per a l'alumnat i també d'aquells centres docents que tinguen entre els seus beneficiaris alumnat a qui corresponga legalment rebre la prestació del servici de transport escolar, i que per l'escàs nombre de comensals necessiten una ajuda superior a la generalment establida.
  
9. Autorització d'obertura de nous menjadors
  
Els nous menjadors que s'hagen d'autoritzar per al curs 2001/2002 han de ser de gestió directa pel personal docent del centre i contractar el servici d'empreses d'alimentació que complisquen tots els requisits establits en la normativa vigent.
  
La sol·licitud d'obertura i la documentació ha de ser enviada pel centre a la Direcció Territorial de Cultura i Educació abans del 10 de juliol, llevat dels casos excepcionals, que els resoldrà com siga procedent.
  
Els menjadors en funcionament no necessitaran demanar una nova autorització d'obertura, tret que se n'hagen produït modificacions substancials, les quals han de ser comunicades durant el mes de juny a les corresponents direccions territorials de Cultura i Educació.
  
10. Menús especials o de règim
  
Tots els menjadors escolars estan obligats a disposar d'un menú especial o de règim per a atendre l'alumnat que, a través del corresponent certificat mèdic, acredite la impossibilitat d'ingerir determinats aliments que perjudiquen la seua salut.
  
En tant que siga possible, es proporcionarà aliments adequats a l'alumnat que, per motius degudament fonamentats davant la direcció del centre pels pares o tutors legals, tinguera alguna restricció alimentària.
  
11. Inspecció educativa
  
La Inspecció Educativa, en l'àmbit de les seues competències, farà el seguiment i la valoració del funcionament del menjador escolar i emetrà els informes que considere oportuns o aquells que se li demanen.